नागपुर. राकांपा महासचिव तारिक अनवर का मानना है कि धर्म के आधार पर राजनीतिक दल का गठन व संचालन नहीं होना चाहिए। अनवर ने यह बात असम में लोकसभा सदस्य अजमल द्वारा मुसलमानों के नाम पर पार्टी बनाने के संदर्भ में कही। अगले साल चार राज्यों में होने जा रहे विधानसभा चुनावों की रणनीति पर उन्होंने कहा कि भाजपा विरोधी गठबंधन के साथ राकांपा रहेगी।
केरल में वाम मोर्चा के गठबंधन में राकांपा शामिल है। पश्चिम बंगाल, तमिलनाडु व असम जैसे राज्यों में राकांपा की ताकत कम है। फिलहाल गठबंधन के लिए ममता के निर्णय का इंतजार है। अनवर रविवार को दैनिक भास्कर के संपादकीय सहयोगियों से चर्चा कर रहे थे। उन्होंने कहा कि राजनीति में हिंदू, मुस्लिम की पार्टी कतई नहीं होनी चाहिए। धर्म के नाम पर भटकाव के कई कारण हो सकते हैं। इसे रोकने के लिए सभी को साफ दिल से प्रयास करना चाहिए। इक्का-दुक्का मामलों के आधार पर यह नहीं कहा जा सकता कि भारत में कोई आतंकवादी संगठन से जुड़ना चाहता है। कश्मीर में 70 प्रतिशत जनसंख्या एक धर्म को माननेवाली है। लेकिन वहां पाकिस्तान समर्थक गतिविधियों को समर्थन नहीं मिलता।
अनवर ने प्रधानमंत्री नरेंद्र मोदी की पाकिस्तान में वहां के प्रधानमंत्री नवाज शरीफ से मुलाकात को विदेश नीति की लिहाज से ठीक बताया। उन्होंने कहा कि दो प्रधानमंत्री मिलें तो दोनों देश के प्रशासनिक अधिकारियों पर उसका प्रभाव पड़ता है। मुस्लिमों को 5 प्रतिशत आरक्षण पर अनवर का मानना है कि आयोगों की अध्ययन रिपोर्ट में मुस्लिम आरक्षण का समर्थन किया गया है। मंडल आयोग की सिफारिश के आधार पर मुस्लिमों की 70 प्रतिशत जनसंख्या ओबीसी आरक्षण की हकदार है। सच्चर कमेटी व रघुनाथ मिश्रा आयोग ने सामाजिक आर्थिक स्थिति को देखते हुए मुसलमानों को आरक्षण देने की सिफारिश की है। फिलहाल आरक्षण का मामला उच्चतम न्यायालय में लंबित है। चर्चा के समय कौमी तंजीम के प्रदेश अध्यक्ष मुनाफ हनीफ और राकांपा नेता शब्बीर विद्रोही उपस्थित थे।
जेटली इस्तीफा दें, माधव नादान दोस्त
राकांपा महासचिव ने तिलक पत्रकार भवन में प्रेस से मिलिए कार्यक्रम में कहा कि डीडीसीए में भ्रष्टाचार के मामले में वित्तमंत्री अरुण जेटली को इस्तीफा देना चाहिए। भाजपा सांसद कीर्ति आजाद के आरोप गंभीर हैं। जांच में पारदर्शिता व निष्पक्षता के लिए जेटली पद पर न रहें। पड़ोसी देशों से संबंधित भाजपा नेता राम माधव के बयान पर अनवर ने कहा कि प्रधानमंत्री व भाजपा के लिए राम माधव जैसे कई नादान दोस्त हैं। भारत, पाक व बांग्लादेश को एक देश नहीं बनाया जा सकता। लेकिन ऐसी व्यवस्था की जा सकती है कि पड़ोसी देशों में वीजा की आवश्यकता न हो।
बिहार की राजनीति पर राकांपा नेता ने कहा कि फिलहाल वहां जंगलराज लौटने की स्थिति नहीं है। लेकिन जो घटनाएं सामने आ रही हैं, उन पर नियंत्रण नहीं हुआ तो सरकार की भूमिका लोगों की नजर में बदल जाएगी।
hin_Deva hin_Deva hin_Deva hin_Deva hin_Deva hin_Deva